  видеоысь скриншот (matchtv.ru) Майя Бывальцева Ханты-Мансийскын Паралимпиецъёслэн тол шудонъёсазы Удмуртиысь Владислав Лекомцев куасэн бызьылонъя но биатлонъя ӵошатсконъёсын ньыль медаль утӥз. Со сярысь Россиысь Паралимпи комитетлэн пресс-службаез ивортӥз. 18-тӥ южтолэзе биатлонистъёс спринтын вожвылъяськизы. Куать иськемез кык пол ыбылӥськыса тужгес ӝог ортчиз Москваысь Александр Проньков, Владислав Лекомцев кыкетӥ луиз, куинетӥ – Москва улосвылысь Виталий Малышев. 19-тӥ южтолэзе спортсменъёс ньыль ыбылӥськонэн 12,5 иськеме потӥзы. Пьедестал вылэ нош ик со биатлонистъёс тубӥзы. Нырысетӥ тубатаз Виталдий Малышев, кыкетӥяз – Александр Проньков, киунетӥяз – Владислав Лекомцев. 20-тӥ южтолэзе куасэн бызьылонъя спринтын Владислав Лекомцев зарни медаль утӥз. Удмуртиысь спортсмен зэматӥз, та спорт амалын со тужгес кужмоез луэ шуыса. Александр Проньков азвесь медаль басьтӥз, Татарстанысь Рушан Миннегулов – бронза. Со нуналэ ик биатлонъя ӵошатсконъёс ортчизы. Ньыль пол ыбылӥськонэн 10 иськемез тужгес ӝог ортчиз Александр Проньков, кыкетӥ инты басьтӥз Виталий Малышев, Владислав Лекомцев куинетӥ интые кылиз. «Удмуртия» клубысь следж-хоккеистъёс Михаил Ворончихин, Дмитрий Галкин, Владимир Рычков Россилэн нырысетӥ командаеныз зарни медальёс басьтӥзы. Оштолэзе хоккеистъёслэн Россилэн чемпионатэзлэн куинетӥ люкетэз ортчоз.  Ватсалом, Паралимпиецъёслэн «Мы вместе. Спорт» тол шудонъёссы Ханты-Мансийскын 18-21 южтолэзе ортчизы. Куасэн бызьылонъя, биатлонъя, гурезьысь куасэн нискыланъя, кляскаын кёрлингъя, следж-хоккейя ӵошатсконъёсы Россиысь, Белоруссиысь, Армениысь, Таджикистанысь, Казахстанысь 140 пала спортсменъёс пыриськизы. Усьтэм огъяросси шудонъёсты ортчытон сярысь пумкылъян Россиысь но Белоруссиысь спортсменъёсты Паралимпи шудонъёсы лэзьымтэ бере кутӥзы. Тодэ вайытом, 2021-2022 сезонын Владислав Лекомцев куасэн бызьылонъя но, биатлонъя но вожвылъяськонъёсын Дуннелэсь кубокъёссэ утӥз.   Тегъёс: Спорт ВладиславЛекомцев Удмуртия куасэнбызьылон Биатлон Россия Паралимпиада  